Trevor Mingoia

Trevor Mingoia (s. 18. tammikuuta 1992 Fairport, New York, Yhdysvallat) on yhdysvaltalainen entinen jääkiekkoilija, pelipaikaltaan oikea laitahyökkääjä. Hän laukoi oikealta. Mingoia saavutti Providence Collegen yliopistojoukkueessa NCAA:n mestaruuden vuonna 2015. Hän pelasi yliopistovuosiensa jälkeen yhteensä kahdeksan täyttä kautta ammattilaisena AHL:ssä, ECHL:ssä, Ruotsissa, Suomessa, Saksassa ja Norjassa. Mingoia ilmoitti pelaajauransa päättymisestä tammikuussa 2025 ja toimii nykyään pelaaja-agentin tehtävissä.
Ura.
Mingoia kävi high schoolin Berkshire Schoolissa, jonka joukkueen kapteenina hän toimi kaudella 2010–2011. Kaudeksi 2011–2012 Mingoia siirtyi Union Collegen yliopistojoukkueeseen. Hän voitti siellä ECAC Hockeyn runkosarjan ja koko divisioonan mestaruuden. Mingoian opiskelut siellä kuitenkin keskeytyivät ja hän siirtyi lokakuussa 2012 varaamattomana pelaajana ns. "tender-sopimuksella" USHL-junioriliigan Tri-City Stormiin. Vuodet 2013–2016 Mingoia opiskeli Providence Collegessa. Hän oli kaudella 2014–2015 tehoilla 15+16=31 joukkueensa paras maalintekijä Noel Acciarin kanssa sekä neljänneksi paras pistemies. Kaudella 2015–2016 Mingoia oli tehoilla 14+23=37 Providencen toiseksi paras pistemies Mark Jankowskin kanssa ja he jakoivat joukkueen sisäisen tehotilaston voiton lukemalla +24. Mingoia voitti koko NCAA:n mestaruuden.
Viimeisen yliopistokautensa päätteeksi, maaliskuussa 2016 Mingoia siirtyi koesopimuksella AHL-joukkue Albany Devilsiin. Hän pelasi siellä neljä runkosarjaottelua ilman tehopisteitä. Syksyllä Mingoia osallistui sekä Chicago Blackhawksin että AHL-joukkue Providence Bruinsin harjoitusleirille. Lopulta lokakuussa hän teki vapaana agenttina sopimuksen ECHL-joukkue Atlanta Gladiatorsin kanssa. Mingoian tulokaskausi 2016–2017 toi siellä 60 runkosarjaottelussa tehot 21+19=40. ECHL:n runkosarjan päätteeksi, huhtikuussa 2017 Gladiators lainasi hänet koesopimuksella AHL-joukkue San Antonio Rampageen, jossa hän pelasi kaksi runkosarjaottelua.
Kesäkuussa 2017 Mingoia teki vapaana agenttina ECHL-sopimuksen Norfolk Admiralsin kanssa. Jo heinäkuussa hän teki kuitenkin vuoden mittaisen AHL-sopimuksen Milwaukee Admiralsin kanssa. Mingoia osallistui samana syksynä myös NHL-seura Nashville Predatorsin harjoitusleirille. Hän pelasi kaudella 2017–2018 22 ottelua Milwaukee Admiralsin AHL-joukkueessa ja 16 ottelua Norfolk Admiralsin ECHL-joukkueessa.
Kaudeksi 2018–2019 Mingoia siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Västervikiin. Joulukuussa 2018 seura lainasi hänet 5. tammikuuta 2019 asti kestävällä sopimuksella sarjatasoa ylemmäs SHL-joukkue Röglen riveihin. Lainasopimuksensa päätyttyä Rögle kiinnitti Mingoian loppukaudeksi 2018–2019. Hän teki SHL:ssä kauden aikana kaikkiaan 26 runkosarja- ja kahdessa pudotuspeliottelussa tehot 5+7=12.
Mingoia siirtyi kaudeksi 2019–2020 vuoden mittaisella sopimuksella SM-liigajoukkue KooKoohon. Hän oli joukkueen toiseksi paras maalintekijä 20 osumallaan. Mingoia teki runkosarjassa kaikkiaan 41 tehopistettä. Kesäkuussa 2020 hän teki vuoden mittaisen jatkosopimuksen KooKoon kanssa. Alkukaudella 2020–2021 Mingoia teki yli piste per peli-tahdilla 21 ottelussa tehot 7+16=23. Hän johti KooKoon sisäistä pistepörssiä ja oli koko SM-liigan pistepörssissä kolmantena, kunnes tammikuussa 2021 Mingoian kausi todettiin päättyneeksi leikkaushoitoa vaatineen vamman vuoksi.
Kaudeksi 2021–2022 Mingoia siirtyi vuoden mittaisella sopimuksella Saksan DEL-liigan Grizzlys Wolfsburgiin. Hän oli tehoilla 15+32=47 joukkueen toiseksi paras pistemies Chris DeSousan jälkeen. Toukokuussa 2022 Mingoia teki Grizzlysin kanssa vuoden mittaisen jatkosopimuksen.
Mingoia palasi kaudeksi 2023–2024 SM-liigaan ja hän siirtyi vuoden mittaisella sopimuksella Oulun Kärppiin. Mingoia ehti pelata alkukaudella vain kuusi ottelua tehden kaksi syöttöpistettä, kunnes lokakuussa 2023 Kärpät tiedotti, että hänen ja seuran välinen pelaajasopimus on purettu yhteisymmärryksessä Mingoian omasta aloitteesta. Hänen mukaansa pelilliset asiat eivät kohdanneet osapuolten välillä. Myöhemmin samassa kuussa Mingoia siirtyi loppukauden kattavalla sopimuksella HockeyAllsvenskan-joukkue Västeråsiin, kun seura avasi 1,4 miljoonan kruunun rekrytointipoolin hänen hankintaansa varten ja sai kannattajiensa ja yhteistyökumppiensa avulla neljässä päivässä kerättyä tavoitellun summan. Mingoia teki siellä 28 ottelussa 23 tehopistettä, kunnes siirtotakarajalla helmikuussa 2024 hänen sopimuksensa purettiin yhteisymmärryksessä. Västeråsin urheilutoimenjohtaja Niklas Johanssonin mukaan Mingoia ei onnistunut vastaamaan häneen kohdistuneisiin odotuksiin, niin seura katsoi sopimuspurun kannattavaksi sekä taloudellisesti että urheilullisesti. Samana päivänä Mingoian uutisoitiin siirtyvän loppukauden kattavalla sopimuksella Norjan EliteHockey Ligaenin Vålerengaan. Hän teki viidessä runkosarjaottelussa 11 tehopistettä, mutta Mingoia ei kuitenkaan pelannut pudotuspeleissä loukkaantumisen vuoksi.
Elokuussa 2024 Mingoia teki vuoden mittaisen sopimuksen ECHL-joukkue South Carolina Stingraysin kanssa. Hän liittyi joukkueeseen pelaajavalmentajan roolissa. Mingoia pelasi Stingraysissa kaudella 2024–2025 vain yhden ottelun, kunnes hänen sopimuksensa purettiin marraskuussa. Tammikuussa 2025 Mingoia tiedotti omalla Instagram-tilillään lopettavansa pelaajauransa sekä siirtyvän pelaaja-agentin ja perheneuvojan tehtäviin.
Muuta.
Mingoialla on italialaiset sukujuuret.